ครึ่งปีแรก 62 ต่างชาติถือหุ้นไทย 5.15 ล้านล้าน
ตลาดหลักทรัพย์ฯเผยกว่า 50 % กระจุกตัวในหมวดธนาคาร พลังงาน-สาธารณูปโภค สื่อสาร
27 ส.ค. 2562

ตลาดหลักทรัพย์ฯเผยกว่า 50 % กระจุกตัวในหมวดธนาคาร พลังงาน-สาธารณูปโภค สื่อสาร
ฝ่ายวิจัยตลาดหลักทรัพย์แห่งประเทศไทย ได้เปิดพอร์ตการถือครองหลักทรัพย์ของนักลงทุนต่างประเทศ ปี 2562 โดยระบุว่า ณ สิ้นเดือนมิ.ย. 2562 มูลค่าการถือครองหุ้นของนักลงทุนต่างประเทศในตลาดหุ้นไทย ปรับตัวเพิ่มขึ้นมาอยู่ที่ 5.15 ล้านล้านบาท หรือคิดเป็น 29.97% ของมูลค่าหลักทรัพย์รวมทั้งตลาด
ปัจจัยสนับสนุนที่สำคัญจากการการปรับเพิ่มขึ้นของราคาหลักทรัพย์และการซื้อสุทธินักลงทุนต่างประเทศกว่า 54,040 ล้านบาท ในช่วงเดือนเม.ย. - มิ.ย. 2562 ส่วนหนึ่งเป็นผลจากการเปลี่ยนแปลงเกณฑ์การคัดเลือกหลักทรัพย์ในดัชนีของ MSCIและเพิ่ม 4 หลักทรัพย์ไทยใน MSCI Thailand ขณะที่กว่า 50 % ของมูลค่าการถือครองหุ้น เป็นการถือครองหุ้นในหมวดธนาคาร หมวดพลังงานและสาธารณูปโภค และหมวดเทคโนโลยีสารสนเทศและการสื่อสาร
ทั้งนี้ นักลงทุนจากสหราชอาณาจักร สิงคโปร์ อเมริกา ยังเป็นนักลงทุนที่มีมูลค่าการถือครองหุ้นสูงสุดในตลาดหุ้นไทย 3 อันดับแรก ขณะที่ในปีนี้มีนักลงทุนต่างประเทศในตลาดหุ้นไทย 114 สัญชาติ เพิ่มขึ้นสุทธิ 4 สัญชาติจากปีที่ผ่านมา